OVK 'stel hofstukke saam' oor uitstel vir verkiesing | Netwerk24
Deur Christiaan du Plessis 27 Julie 2021 15:37
Die Verkiesingskommissie (OVK) het nog nie die hof genader om die munisipale verkiesing wat vir 27 Oktober geskeduleer is, uit te stel nie.
Kate Bapela, woordvoerder van die OVK, het Maandag gesê hulle is druk besig om hofstukke op te stel terwyl 'n parallelle proses aan die gang is om met alle nodige belanghebbendes te konsulteer.
Die OVK het verlede week 'n verslag van oud-adjunkhoofregter Dikgang Moseneke aanvaar dat die verkiesing weens die Covid-19-pandemie uitgestel moet word, maar nie later as Februarie 2022 moet geskied nie.
Moseneke het ná wye konsultasie bevind dat dit onder die huidige omstandighede "nie redelik moontlik" sou wees om 'n veilige, vrye en regverdige verkiesing te hou nie.
Intussen is die registrasienaweek wat eerskomende naweek sou plaasgevind het, uitgestel.
Die Grondwet maak dit duidelik dat 'n verkiesing moet plaasvind binne 90 dae nadat die vorige raad se termyn verstryk het. Dit verstryk op 3 Augustus.
Maar ingevolge art. 19 (2) van die Grondwet het elke burger ook die reg op "vrye en regverdige" verkiesings.
Die OVK het verlede week op 'n voorlegging gesê hy sou onmiddellik met dr. Nkosazana Dlamini-Zuma, minister van samewerkende regering en tradisionele sake, konsulteer. Sy is die minister met die gesag om die verkiesing te proklameer.
Luidens die voorlegging sou hy ook in verbinding getree het met die parlement, dr. Aaron Motsoaledi, minister van binnelandse sake, en die Suid-Afrikaanse plaaslikeregeringsvereniging (Salga).